O monesterio de Cistels u abadía de Cistels (abbaye de Cîteaux en francés) ye un monesterio francés que se troba situato en l'actual comuna francesa de Saint-Nicolas-lès-Cîteaux (Costa d'Oro, Borgonya). Establito seguntes diz a leyenda o 21 de marzo de 1098 por Roberto de Molesme, abat d'o monesterio de Molesme, esdevenió o centro de centenars de monesterios d'a Orden de Cistels arredol d'Europa dica a suya venta en 1791, luego d'a Revolución francesa. O suyo primer nombre estió Novum Monasterium ta esferenciar-lo d'o monesterio de Molesme, encara que a escape prenió o nombre de Cistels (Cîteaux en francés) por o nombre d'a localidat a on se troba situato. Dende 1898 esdevenió una atra vegata seu d'una branca d'a Orden de Cistels, a Orden Cisterciense d'a Estricta Observancia.